खैरहनीलाई हात्तीपोलो उपाधि
हात्ती महोत्सवमा भएको हात्तीपोलोको उपाधि खैरहनी नगरपालिकाले जितेको छ । शुक्रबार फाइनलमा खैरहनीले रत्ननगर नगरपालिकालाई १–० गोलले पराजित गरेको हो ।
चितवन — हात्ती महोत्सवमा भएको हात्तीपोलोको उपाधि खैरहनी नगरपालिकाले जितेको छ । शुक्रबार फाइनलमा खैरहनीले रत्ननगर नगरपालिकालाई १–० गोलले पराजित गरेको हो ।छावा फुटबलमा चितवन उद्योग संघ टिम विजयी भएको छ । संघले टानलाई २–१ गोलले हरायो । पुस १० बाट सुरु हात्ती महोत्सव पनि शुक्रबारै सकिएको छ ।क्षेत्रीय होटल संघ चितवन सौराहाले सन् २००४ देखि हात्ती महोत्सव गर्दै आएको छ । २०१६ यता महोत्सवमा हात्तीपोलो खेल सुरुआत भएको हो । हात्तीपोलो चितवनमा सन् १९८२ देखि नै खेल्न थालिएको थियो । तर हात्तीपोलोको आयोजक टाइगर टप्सले जनावरलाई दुःख हुने भन्दै हात्तीपोलो र हात्ती सफारीसमेत बन्द गरेको छ ।हात्तीपोलो आयोजना र प्रायोजन पनि नगर्न पशुकल्याण क्षेत्रमा क्रियाशील अन्तर्राष्ट्रिय संस्था पेटाले अनुरोध गर्दै आएको छ । त्यसअनुसार यो पटक हात्ती महोत्सवमा प्रयोजकहरू जुट्न सकेन । तर आयोजकले पूर्वी चितवनका चार नगरपालिकालाई सहभागी बनाएर हात्तीपोलो सम्पन्न गरेको हो । कालिका र राप्ती नगरपालिका पोलोको पहिलो चरणबाट बाहिरिएका थिए । छावा फुटबलमा पनि चार टिम सहभागी थिए । नाटा र भियना वर्ड मुम्बई टिम पहिलो चरणबाट बाहिरिएका थिए ।